﻿ Indonesia Open 2019: साल का पहला खिताब जीतने से चूकी पीवी सिंधू, यामागुची ने दी मात pv sindhu lost to akane yamaguchi in indonesia open 2019 womens singles finals | Sports News in Hindi
Updated Jul 21, 2019 | 16:13 IST | टाइम्स नाउ डिजिटल
PV Sindhu lost in final against Akane Yamaguchi: भारतीय शटलर 51 मिनट में खिताबी मुकाबला गंवा बैठी। विश्‍व नंबर-4 यामागुची की बीडब्‍ल्‍यूएफ टूर में सिंधू के खिलाफ यह पांचवीं जीत रही।
पीवी सिंधू को फाइनल में अकाने यामागुची ने मात दी
सिंधू की यामागुची के खिलाफ यह पांचवीं शिकस्‍त है
फाइनल में पीवी सिंधू का खराब फॉर्म जारी है
जर्काता: भारत की स्‍टार महिला शटलर पीवी सिंधू साल का पहला खिताब जीतने से चूक गईं। विश्‍व नंबर-5 सिंधू को रविवार को इंडोनेशिया ओपन के महिला सिंगल्‍स फाइनल में जापान की अकाने यामागुची के हाथों 15-21, 16-21 से शिकस्‍त झेलनी पड़ी। भारतीय शटलर 51 मिनट में खिताबी मुकाबला गंवा बैठी। विश्‍व नंबर-4 यामागुची की बीडब्‍ल्‍यूएफ टूर में सिंधू के खिलाफ यह पांचवीं जीत रही। इससे पहले दोनों 14 बार आपस में भिड़ चुके थे, जिसमें सिंधू 10-4 की बढ़त पर थीं।
सिंधू ने शुरुआत में जरूर कुछ दम दिखाया, लेकिन वह यामागुची के स्‍मैश का जवाब देने में असमर्थ दिखीं। यामागुची ने फॉरहैंड स्‍मैश से मुकाबला अपने पक्ष में किया। जापानी शटलर के स्‍मैश में इतना दम था कि कुछ स्‍मैश उनके शरीर पर जाकर लगे। सिंधू ने कुछ अनचाही गलतियां भी की और बढ़त लेने के कई मौके गंवा दिए।
भारतीय शटलर एक बार फिर फाइनल में पहुंचकर खिताबी जीत हासिल करने में कामयाब नहीं हुईं।
दोनों खिलाड़ियों के बीच यह कड़ा मुकाबला चला और सिंधु को रजत पदक से ही संतोष करना पड़ा। पहले गेम में भारतीय खिलाड़ी की शुरुआत दमदार रही और एक समय स्कोर 8-8 से बराबर था। इसके बाद, सिंधु ने 11-8 से बढ़त बना ली। चौथी सीड जापानी खिलाड़ी ने हालांकि, दमदार वापसी की और सिंधु को कोई मौका न देते हुए 21-15 से गेम जीत लिया।
दूसरे गेम में भी सिंधु ने यामागुची को टक्कर दी, लेकिन जीत दर्ज नहीं कर पाई। इससे पहले सेमीफाइनल में भारतीय खिलाड़ी ने शानदार प्रदर्शन करते हुए वल्र्ड नंबर-3 चीन की चेन यू फेई को 21-19, 21-10 से हराया था। सिंधु ने 46 मिनट में यह मैच अपने नाम किया था। दुनिया की पाचवीं रैंकिंग पर काबिज इस भारतीय का यह सत्र में सर्वश्रेष्ठ प्रदर्शन था जो इससे पहले सिंगापुर और इंडिया ओपन के सेमीफाइनल तक पहुंची थीं।
पहला गेम काफी नजदीकी रहा। 8-8 स्‍कोर बराबर रहने के बाद हैदराबाद की शटलर ने लगातार तीन अंक लिए और आधे समय में सिंधू ने 11-8 की बढ़त बनाई। यामागुची ने जोरदार वापसी करते हुए स्‍कोर 14-14 कर दिया। इसके बाद जापानी शटलर ने आक्रामक रुख अपनाया और 18-14 की बढ़त बना दी। यामागुची ने लगातार 9 अंक हासिल किया और 21 मिनट में पहला गेम 21-15 से अपने नाम किया।
जापानी शटलर ने दूसरे गेम में भी कोई मौका नहीं गंवाया। सिंधू ने वापसी करने की कोशिश की, लेकिन गेम जीतने में कामयाब नहीं हुई। यामागुची ने 31 मिनट में दूसरा गेम 21-16 से अपने नाम किया। बता दें कि मौजूदा साल में सिंधू पहली बार फाइनल में पहुंची थी।